**Poem**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Adrian Păunescu

De ce, o, Doamne, dăruit-ai

Ochilor mei întristaţi

O Ţară atât de frumoasă

Şi-ndureratului meu auz

Un cântec atât de ales

Şi sufletului meu zbuciumat

Femeia fără de seamăn

Când braţele mele

Sunt încă nedestule a ocroti

Comorile ce mi-ai adus?

Dă-mi Cerul Tău,

Întregul cer în care

Să-mi găsesc părinţii

Şi pe Tine, Doamne,

Iar împreună şi nedespărţiţi

Să fim de ajutor

Şi rodnic sprijin

Acestui neam prea chinuit

Şi vremea s-o refacem!